钦定古今图书集成/方舆汇编/职方典/第1281卷 > 《𢈪亭铭》〈并序〉前人
## 钦定古今图书集成/方舆汇编/职方典/第1281卷 > 《𢈪亭铭》〈并序〉前人

浯溪之口，有异石焉，高六十馀丈，周回四十馀步，西面在江口，东望峿台，北临大渊，南枕浯溪。𢈪亭当乎石上，异木夹户，疏竹傍檐。《瀛洲》言无繇此可信若在乎亭上。目所厌者，远山清川；耳所厌者，水声松吹。霜朝厌者寒日，方暑厌者清风。於戏！厌不厌也？厌犹爱也。命曰《𢈪亭》，旌独有也。铭曰：

“功名之位，贵得茅土；林野之客，所耽水石。年将五十，
始有𢈪亭。惬心自适，与世忘情。”亭傍石上，篆刻此铭。